Video: Lof ná kapingsdrama by skool‘n Skermskoot uit die video Beeldmateriaal van ‘n ma wat voor haar seun se skool gekaap word, wys ook hoe twee brawe motoriste haar probeer help. Die video is deur Enforce Security Services op Facebook gelaai. Volgens die maatskappy het die voorval Maandag plaasgevind. Die video wys hoe ‘n ma met haar motor voor die skool in Kloof in Durban, KwaZulu-Natal stilhou. Sy klim uit en loop saam met haar seuntjie na die skool. Drie mans loop in die parkeerarea verby en wanneer sy na haar motor terugkeer, dreig die mans haar met ‘n vuurwapen en vat haar motorsleutels. Twee ander motoriste sien wat gebeur en probeer die ma help. Die kapers skrik die motoriste af deur vuurwapens op hulle te rig. Die ma klim in die motor by een van die motoriste terwyl die ander motoris die kapers agternasit. Volgens inligting op die Facebook-blad is die ma uitgeken as Susan West. Die vrou wat haar oplaai, is Michelle MacInnes terwyl Nigel Booth uitgeken is as die ander motoris wat die kapers agternagesit het. Volgens Enforce Security Services is die motor later teruggevind. http://youtu.be/F8GcUQO4-jY